ढाई साल की उम्र से करने लगी डांस, कथक सिखाने बनारस से आतेे थे गुरु
आज के ‘ये मैं हूं’ में बात पटना की बेशुमार प्रतिभा की धनी डॉक्टर पूजा वर्मा की। जो पेशे से डांस टीचर, थियेटर आर्टिस्ट और जर्नलिस्ट रह चुकी हूं।
70-80 का दौर जब नाच, गाना, नाटक संभ्रात परिवार की लड़कियों का पेशा नहीं माना जाता था। ऐसे में संभ्रात परिवार की एक लड़की ने सारी गलतफहमियों को दूर करते हुए नन्ही सी उम्र में पैर थिरकाना शुरू किया। डांस से शुरू हुआ उसका सफर थिएटर, टेलीफिल्म, सिंगिंग और जर्नलिज्म की दुनिया तक पहुंचा, जो आज भी जारी है। आज के ‘ये मैं हूं’ में बात पटना की बेशुमार प्रतिभा की धनी डॉक्टर पूजा वर्मा की। आगे की कहानी अब उनकी ही जुबानी….
स्टेज पर बेबी पूजा के नाम से जानी जाती
जब से मैंने होश संभाला मेरे अंदर डांस को लेकर पैशन रहा। ढाई-तीन साल की उम्र से मैं स्टेज पर डांस करने लगी थी। उस वक्त मेरी पढ़ाई भी नहीं शुरू हुई थी। मेरे पिता न्यायिक सेवा में थे। उनका बिहार के अलग-अलग जिलों में ट्रांसफर होता रहता था। उस वक्त शहरों में बड़े-बड़े क्लासिकल आर्टिस्ट के शो हुआ करते थे। मेरे माता-पिता को क्लासिकल, कल्चरल प्रोग्राम, ऑर्केस्टा जैसे शो में खूब दिलचस्पी थी। वो ऐसे शोज का हिस्सा बनते थे। बड़े आर्टिस्ट के प्रोग्राम में मुझे बेबी पूजा के नाम से इंट्रोड्यूस किया जाता था। एक स्टार की तरह।
सितारा देवी ने गोद में लेकर कहा आपकी बेटी चांद छुएगी
मुझे याद है मेरी मां मुझे कॉस्ट्यूम पहनाकर शो में ले जाती। जैसे ही अनाउंस होता मुझे स्टेज पर खड़ा कर दिया जाता था। मेरे कानों से धुन टकराने भर की देरी होती और मैं डांस करने लगती। उसके बाद सिर्फ तालियों की गड़गड़ाहट सुनाई देती। मैं शो में परफॉर्म करती, तब लोगों से बहुत प्यार मिलता। मेरे माता-पिता बताते हैं कि एक बार जब मैंने सितारा देवी के शो में परफॉर्म किया, तब वो बहुत खुश हुईं। उन्होंने मुझे गोद में उठाकर प्यार किया और फिर मेरे माता-पिता से कहा कि आपकी बेटी एक दिन चांद छुएगी। उस दिन के बाद से मेरे मम्मी-पापा ने ठान लिया कि इसके टैलेंट को निखारना है।
मुझे कथक सिखाने बनारस से गुरू आते थे 
मेरी फैमिली में आर्ट को बहुत अहमियत दी जाती थी। मेरे माता-पिता शौकिया गाते और हारमोनियम बजाते थे। मैंने ६ साल तक क्लासिकल डांस की ट्रेनिंग ली। मुझे कथक सिखाने के लिए बनारस से गुरू आते थे। कथक तो मैंने सीखा लेकिन मैं लोकगीतों पर भी डांस करती। मैंने सरकारी कार्यक्रम, स्कूल, घर, पार्टी फंक्शन हर जगह डांस किया। मैंने सिंगिग की कभी ट्रेनिंग नहीं ली लेकिन मैं अच्छा गाती हूं। मेरा एक बैंड ग्रुप था, जिसमें मैं गाना भी गाती। इन सबके साथ मैं पढ़ाई में बहुत अच्छी रही। मैं अपने स्कूल की टॉपर रही हूं।
85-95 तक में पटना थिएटर का चेहरा रही
मैं ग्रेजुएशन की पढ़ाई के लिए पटना आई। उसके पहले तक मैं छोटे-छोटे शहरों में ही रही और वहीं से पढ़ाई की। स्टेज परफॉर्म करते-करते मुझे एहसास हुआ कि मैं एक्टिंग भी कर सकती हूं। फिर मैंने एक्टिंग की भी ट्रेनिंग ली। उस दौरान पटना में नेशनल स्कूल ऑफ ड्रामा का वर्कशॉप चल रहा था। मैंने उसे जॉइन कर लिया। वर्कशॉप में ही कला संगम थिएटर के सतीश आनंद ने मुझे देखा और अपने थिएटर से जुड़ने का मौका दिया। सतीश मेरे एक्टिंग गुरू भी रहे हैं। उन्होंने संस्कृत नाटक ‘मिर्च कटकम’ पर आधारित ‘माटी गाड़ी’ में मुझे हीरोइन के रूप में चुना। ये मेरा पहला नाटक था, जो विदेशिया शैली में गढ़ा गया। यहां से मेरी थिएटर जर्नी शुरू हुई। मैंने उसके बाद ‘राज दर्शन’, ‘एक था गधा’ जैसे कई नाटकों में काम किया। नाटक के साथ-साथ मैं आल इंडिया टूर करके शोज भी करती रही। अपने एक्टिंग की बदौलत मैं 1985 से 1995 तक पटना थिएटर की चेहरा रही। थिएटर आर्टिस्ट को उनके काम के लिए राष्ट्रीय स्तर का सम्मान अनिल कुमार मुखर्जी लाइफ टाइम अचीवमेंट दिया जाता है। जिसे मैंने हासिल किया।
एक्टिंग देख भोजपुरी और हिंदी फिल्मों से ऑफर मिले
मैंने दो-तीन टेलीफिल्मों में भी काम किया है। उसके बाद से मुझे कई भोजपुरी फिल्म के ऑफर आने लगे लेकिन मुझे वो करना नहीं था। मुझे हिंदी फिल्म में छोटे-मोटे रोल के लिए भी ऑफर आए लेकिन मैं वो नहीं कर पाई। इसकी दो-तीन अलग वजहें रहीं। एक तो मेरी पढ़ाई दूसरा टेलीफिल्म या मुंबई के लिए मुझे बाहर जाना होता। उस वक्त मैं अकेले मुंबई जाने का सोच नहीं सकती थी। साथ ही, कोई मेरे साथ जा सके ऐसा भी नहीं था। इस वजह से मैंने धीरे-धीरे एक्टिंग लाइन में अपनी दिलचस्पी कम कर दी।
ग्रेजुएशन के दौरान कल्चरल रिपोर्टर बन गई 
मैं बारहवीं में रोहतास जिले की टॉपर रही हूं। उसके बाद की पढ़ाई के लिए मैं पटना आ गई। पटना के एएन कॉलेज से जियोग्राफी में ग्रेजुएशन और एमए किया। फिर इसी सब्जेक्ट से मगध यूनिवर्सिटी से पीएचडी की। ग्रेजुएशन के दौरान ही मैंने नवभारत टाइम्स के लिए कल्चरल रिपोर्टिंग शुरू की। उस वक्त पटना में जितने बड़े फंक्शन होते, उनको कवर करना और आर्टिस्ट का इंटरव्यू करना मेरी जिम्मेदारी होती। मैंने गुरुदास मान, अनूप जलोटा, युक्ता मुखी, सपना अवस्थी, आदित्य पंचोली, ग्रूशा कपूर, अशोक चक्रधर, शुत्रुघ्न सिन्हा जैसे तमाम बड़े नामों का इंटरव्यू लिया है। मैं एक साल इंडिया टुडे मैगजीन की सहायक संपादक रही। इसके अलावा दैनिक जागरण, प्रभात खबर, दैनिक हिंदुस्तान जैसी संस्थाओं के लिए लंबे समय तक फ्रीलांस का काम किया है।
मैं रेडियो की सबसे पुरानी ड्रामा आर्टिस्ट हूं
अपने करियर की शुरूआत मैंने सबसे पहले रेडियो से ही की थी। मैंने 83 में रेडियो से बतौर वॉयस आर्टिस्ट काम शुरू किया और आज भी जुड़ी हूं। आज मैं पटना की सबसे पुरानी रेडियो ड्रामा आर्टिस्ट हूं। वहां मैंने ड्रामा आर्टिस्ट के अलावा अनाउंसर का भी काम किया। इसके बाद जब पटना दूरदर्शन शुरू हुआ तो मैं उससे भी जुड़ी। पटना दूरदर्शन के लिए शुत्रघ्न सिन्हा का पहला इंटरव्यू मैंने किया। 83 से रेडियो की ड्रामा आर्टिस्ट हूं।
शादी के बाद मैंने थिएटर करना छोड़ दिया
मैं मंच पर क्लासिकल डांसर ही रही हूं। क्लासिकल डांस को लेकर लोगों का नजरिया थोड़ा ठीक था लेकिन थिएटर के प्रति लोगों का रवैया कुछ खास ठीक नहीं था। मेरे सफल आर्टिस्ट होने का क्रेडिट मेरे पेरेंट्स को जाता है। अगर उनकी सोच का दायरा खुला नहीं होता तो शायद मैं इतना कुछ नहीं कर पाती। मेरी लव मैरिज हुई है। मेरे पति तो मेरे काम को लेकर बहुत सपोर्टिव रहे लेकिन मेरी सास को मेरा थिएटर करना पंसद नहीं था। इस वजह से मुझे थिएटर छोड़ना पड़ा। एक समय मेरी सास का नजरिया अच्छा नहीं था। वो मेरे पति से कहते पता नहीं क्या करती है? तुम्हें उससे शादी क्यों करनी है? उनकी सोच मेरे काम को लेकर एकदम खिलाफ थी। लेकिन शादी के बाद मैंने धीरे-धीरे उनका नजरिया बदला। दूरदर्शन, रेडियो पर मुझे सुन-देख वो पड़ोसियों से मेरी ताऱीफ करने लगी। एक पल के लिए मेरा यकीन करना मुश्किल था लेकिन ऐसा हुआ। बाद में मैंने घर पर डांस क्लास भी शुरू किया। अपना बाकी काम भी जारी रखा। किसी का नजरिया बदलना ये मैं पर्सनल अचीव्मेंट मानती हूं।
20 साल से पटना के नामी स्कूल में डांस टीचर हूं
मैंने पीएचडी की है लेकिन बिहार में उस वक्त इस तरह का माहौल नहीं था कि पीएचडी करने के बाद लेक्चररशिप मिल जाए। मैं फ्री में नौकरी नहीं करने वाली थी, इसलिए मैंने फिर बीएड किया। बीएड करने के बाद मुझे टीचर की नौकरी मिली। पटना के सेंट जोसेफ कॉन्वेंट हाई स्कूल में मैं पिछले २० साल से डांस टीचर हूं।